गीताप्रेस को गांधी पुरस्कार देने पर बवाल क्यों है?
वर्ष 2021 का गांधी शांति पुरस्कार गीताप्रेस को दिया गया है। इसकी स्थापना 1923 में हुई थी और इसने 1927 में प्रकाशन-कार्य आरम्भ किया। इसका लक्ष्य था हिंदू धर्म के महत्वपूर्ण ग्रंथों को किफायती दामों पर उपलब्ध कराना। Pawan K. Verma's column - Why the ruckus over the Gandhi Award being given to Geetapress?
वर्ष 2021 का गांधी शांति पुरस्कार गीताप्रेस को दिया गया है। इसकी स्थापना 1923 में हुई थी और इसने 1927 में प्रकाशन-कार्य आरम्भ किया। इसका लक्ष्य था हिंदू धर्म के महत्वपूर्ण ग्रंथों को किफायती दामों पर उपलब्ध कराना। अभी तक गीताप्रेस द्वारा 14 भाषाओं में प्रकाशित श्रीमद्भगवद्गीता की 16 करोड़ प्रतियां बिक चुकी हैं। तुलसीदास की रामचरितमानस सहित महाभारत, पुराणों, उपनिषदों आदि की भी 10 करोड़ से अधिक प्रतियां बिकी हैं।
गीताप्रेस के पास 3500 पांडुलिपियों का संग्रह भी है और वह हिंदू धर्म-साहित्य का दुनिया का सबसे बड़ा प्रकाशक है। लेकिन पुरस्कार की घोषणा के बाद कांग्रेस के मीडिया प्रमुख जयराम रमेश ने एक कटुतापूर्ण ट्वीट में कह दिया कि गीताप्रेस को यह पुरस्कार देना सावरकर और गोडसे को गांधी शांति पुरस्कार देने की तरह है। इस प्रकार की कुविचारित प्रतिक्रिया से मैं हतप्रभ हूं।
मैं धार्मिक कट्‌टरता का विरोधी हूं और हिंदू बहुसंख्यकवाद का भी समर्थन नहीं करता। इसके बावजूद मुझे अपने हिंदू होने पर गर्व है और मैं मानता हूं कि हिंदू दर्शन में बड़ी गहराई है। इसी कारण से मेरे मन में गीताप्रेस के लिए भी बड़ा सम्मान है, जिसने न केवल हिंदुओं बल्कि अन्य लोगों तक भी हिंदू दर्शन को बड़ी संख्या में प्रसारित किया है। तुर्कों के आक्रमण और फिर औपनिवेशिक राज के कारण हिंदू सभ्यता की जो धारा सदियों से अवरुद्ध हो गई थी, उसे पुन: प्रवाहित करने में गीताप्रेस का बड़ा योगदान था।
श्रीमद्भगवद्गीता महात्मा गांधी की प्रिय धार्मिक पुस्तक थी और गीताप्रेस ने उसके दिव्य-संदेश को करोड़ों भारतीयों तक पहुंचाया। गांधीजी ने रामचरितमानस को भी भक्ति-साहित्य की महानतम कृति बताया था और गीताप्रेस ने उसे विशेषकर उत्तर भारत के हर हिंदू घर में पहुंचा दिया था। 1926 में गीताप्रेस के सह-संस्थापक और कल्याण पत्रिका के सम्पादक हनुमानप्रसाद पोद्दार जमनालाल बजाज के साथ अपनी पत्रिका के लिए गांधीजी का आशीर्वाद लेने पहुंचे थे।
गांधीजी ने आशीष दिया, पर साथ में यह भी सलाह दी कि कल्याण पत्रिका के लिए कभी कोई विज्ञापन नहीं लें और न ही उसमें किताबों की समीक्षाएं छापें। गीताप्रेस ने गांधीजी के इन दोनों आग्रहों का मान रखा। आज जब उसे गांधी शांति पुरस्कार दिया गया है तो उसने एक करोड़ रुपए की सम्मान-राश स्वीकारने से भी मना कर दिया है।
अगर धार्मिक कट्‌टरता बुरी है तो थोथा लिबरलिज़्म भी कुछ बेहतर नहीं। दोनों ही में सूक्ष्मताओं या संतुलन के लिए कोई गुंजाइश नहीं रह जाती। जयराम रमेश का ट्वीट पत्रकार अक्षय मुकुल की किताब ‘गीताप्रेस एंड द मेकिंग ऑफ हिंदू इंडिया’ पर आधारित है, जो कहती है कि गांधीजी की हत्या के बाद गीताप्रेस ने मौन धारण कर लिया था और उसने हिंदू पुनरुत्थानवाद में अपनी भूमिका का निर्वाह किया था।
मुकुल ने अपनी किताब में बताया है कि पोद्दार और गांधीजी में कालांतर में मतभेद उभर आए थे और 1948 में गांधीजी की हत्या के बाद पोद्दार को गिरफ्तार किया गया था। ये तथ्य सही हैं। लेकिन पोद्दार उन 25 हजार लोगों में से थे, जिन्हें गांधीजी की हत्या के बाद गिरफ्तार तो किया गया था, लेकिन जिनका दोष कभी सिद्ध नहीं किया जा सका।
जहां तक मतभेदों का सवाल है तो आम्बडेकर और नेहरू के भी गांधी से अनेक महत्वपूर्ण बिंदुओं पर गहरे मतभेद थे। लेकिन हिंदू धर्म के प्रति गर्व की भावना होना और उसके धार्मिक ग्रंथों का प्रसार करना भला कब से गोडसे के कृत्य के समान हो गया? वैसे भी पुरस्कार गीताप्रेस को दिया गया है, पोद्दार को नहीं।
जयराम रमेश भूल गए कि 1992 में पी.वी. नरसिम्हाराव ने पोद्दार और गीताप्रेस के सम्मान में डाक टिकट जारी किया था। सावरकर को भी जिस अतिवादी दृष्टि से प्रस्तुत किया जाता है, वह उचित नहीं है। मैं सावरकर के हिंदू राष्ट्र के प्रस्ताव से असहमत हूं, पर एक क्रांतिकारी देशभक्त के रूप में उनकी निष्ठा पर मुझे संदेह नहीं। वे अंग्रेजों से माफी मांगने वाले कायर नहीं थे।
जयराम रमेश यह भी भूल गए होंगे कि 1970 में खुद इंदिरा गांधी ने सावरकर के सम्मान में एक डाक-टिकट जारी किया था। कोई भी पुरस्कार हर मायने में परफेक्ट नहीं होता। अतीत में यह पुरस्कार जूलियस न्येरेरे, नेल्सन मंडेला और डेसमंड टुटू को दिया जा चुका है। लेकिन जहां न्येरेरे औपनिवेशिकता-विरोधी योद्धा थे, वहीं स्वतंत्र तंजानिया में उन्होंने एक सर्वसत्तावादी एकदलीय सरकार का नेतृत्व भी किया था। इसके चलते वे 1964 से 1985 तक राष्ट्रपति बने रहे। तो क्या उन्हें गांधी पुरस्कार देना तानाशाही का समर्थन करने के समान था?
(ये लेखक के अपने विचार हैं)